Document ID: 32012R0395
Publication Date: 2012-05-08

Title and Content:
KOMISIJAS ĪSTENOŠANAS REGULA (ES) Nr. 395/2012
(2012. gada 8. maijs),
ar ko 2012./2013. tirdzniecības gadam atver tarifa kvotu noteiktiem rūpnieciskā cukura daudzumiem
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 2007. gada 22. oktobra Regulu (EK) Nr. 1234/2007, ar ko izveido lauksaimniecības tirgu kopīgu organizāciju un paredz īpašus noteikumus dažiem lauksaimniecības produktiem (Vienotā TKO regula) (1), un jo īpaši tās 142. pantu saistībā ar 4. pantu,
tā kā:
(1)
Lai nodrošinātu, ka Regulas (EK) Nr. 1234/2007 62. panta 2. punktā minēto produktu ražošanai vajadzīgie krājumi ir pieejami par cenu, kas atbilst cenai pasaules tirgū, Savienības interesēs ir 2012./2013. tirdzniecības gadā apturēt ievedmuitas nodokļa piemērošanu tādam daudzumam minēto produktu ražošanai paredzētā cukura, kas atbilstu pusei no vajadzīgā rūpnieciskā cukura daudzuma.
(2)
Komisijas 2009. gada 25. septembra Regula (EK) Nr. 891/2009, ar ko atver dažas Kopienas tarifu kvotas cukura nozarē un paredz to pārvaldību (2), nosaka tarifa kvotu administrēšanu cukura nozares produktu importam atbilstīgi Regulas (EK) Nr. 1234/2007 142. pantam ar kārtas numuru 09.4390 (rūpniecisks importa cukurs). Taču saskaņā ar Regulas (EK) Nr. 891/2009 11. pantu minēto produktu daudzumi, kuriem apturama ievedmuitas nodokļa piemērošana, ir jānosaka ar atsevišķu tiesību aktu.
(3)
Attiecīgi ir jānosaka rūpnieciskā cukura importējamie daudzumi, kuriem 2012./2013. tirdzniecības gadā nav piemērojami ievedmuitas nodokļi.
(4)
Šajā regulā paredzētie pasākumi ir saskaņā ar Lauksaimniecības tirgu kopīgās organizācijas pārvaldības komitejas atzinumu,
IR PIEŅĒMUSI ŠO REGULU.
1. pants
No 2012. gada 1. oktobra līdz 2013. gada 30. septembrim aptur ievedmuitas nodokļu piemērošanu 400 000 tonnām rūpnieciskā cukura, uz ko attiecas KN kods 1701 un kārtas numurs 09.4390.
2. pants
Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
To piemēro no 2012. gada 1. oktobra.
Tā ir spēkā līdz 2013. gada 30. septembrim.
Šī regula uzliek saistības kopumā un ir tieši piemērojama visās dalībvalstīs.
Briselē, 2012. gada 8. maijā

Classification:
Level 1 Categories: 100147
100157
Level 2 Categories: 100193
100192
100196
100256
Level 3 Categories: 13
2519
4314
614
All Categories: 13
161
3191
4314
4350